Source: https://www.csmtargoviste.ro/cristian-savu-director-csm-targoviste-din-punctul-nostru-de-vedere-federatia-de-volei-a-luat-o-decizie-nepotrivita/
Timestamp: 2020-08-10 18:15:31+00:00

Document:
Cristian Savu, director CSM Târgoviște: „Din punctul nostru de vedere, federația de volei a luat o decizie nepotrivită” – CSM Targoviste
Cristian Savu, director CSM Târgoviște: „Din punctul nostru de vedere, federația de volei a luat o decizie nepotrivită”
01/04/2020 /în Baschet, Radioamatorism, Tenis, Volei /de Rosoiu Mihai
Domnule director, e o perioadă foarte delicată atât la nivel național, cât și la nivel mondial, criza provocată de apariția COVID-19 paralizând majoritatea activităților din cele mai multe țări ale planetei. Referindu-ne strict la ce se petrece acum la Clubul Sportiv Municipal Târgoviște, ce ne puteți spune?
Din păcate trăim vremuri neobișnuite și tulburi la care încercăm să ne adaptăm din mers. Așa este și în cazul activități noastre la club. Dacă mă întrebați despre activitatea pe care o desfășurăm strict în acest moment, ce vă pot spune? Ne descurcăm așa cum putem. Încercăm să facem lucrurile să meargă în condițiile oferite de contextul social din momentul de față.
Sportul este un domeniu afectat serios de această criză. Ce se întâmplă cu echipele și sportivii clubului?
Așa este, dar când vezi ce se întâmplă în lume, parcă nu-ți vine să te plângi că este greu sau că întâmpini probleme de altă natură. Revenind la ultima parte a întrebării, aici avem niște certitudini. Echipa de volei și-a încheiat activitatea pentru sezonul 2019-2020, în vreme ce cu baschetul suntem în stand-by și așteptăm hotărârile Federației Române de specialitate.
Să discutăm pe rând despre cele două secții. Începem cu voleiul pentru că aici, așa cum subliniați mai devreme, lucrurile sunt clare…
Sunt clare și nu prea. Adică, de clare sunt clare, în sensul că Federația a hotărât să pună punct întrecerilor oficiale și să anunțe campioanele. Din punctul nostru de vedere, al CSM Târgoviște, este o decizie nedreaptă, pentru că ne dezavantajează în mod evident.
Nu doar CSM Târgoviște a fost dezavantajată…
Nu știu ce să zic. Dacă ar fi să facem un clasament al formațiilor dezavantajate de această hotărâre a FRV, noi suntem pe primul loc. Poate sunt subiectiv, dar eu așa văd lucrurile. În momentul în care s-a decis încetarea disputării competițiilor sportive, CS Municipal Târgoviște se afla pe locul 3 în clasament, la două puncte în spatele formației aflate pe poziția secundă. În teorie, o victorie la trei puncte contra celor de la Dinamo și un punct câștigat pe terenul lor, ne-ar fi adus pe noi în postura de vicecampioană a României.
E o variantă pe care n-o puteți dovedi în niciun fel.
Corect, dar nici contrariul nu poate fi dovedit de cineva. Teoretic, noi puteam încheia sezonul pe locul al doilea.
Considerați abuzivă decizia federației?
Noi ne-am exprimat clar punctul de vedere. Nu ai voie să închei tam-nesam un campionat în care mai sunt la bătaie 24 de puncte. Nimeni până acum nu a mai făcut-o.
Poate vor mai exista situații similare…
Poate, dar până atunci avem o singură certitudine, iar aici nu pot fi contrazis de nimeni.
Cum considerați că ar fi trebuit să procedeze federația?
Cum fac și alte federații. În astfel de situații toată lumea are răbdare și vede ce se întâmplă și în alte părți. Toate întrecerile sportive au fost amânate pentru o dată ulterioară. Nu exclud varianta înghețării unei competiții, dar atunci trebuie să îți asumi și să spui că acel sezon nu a existat. Mai exact, în acel sezon nu acorzi titlul de campioană, nu acorzi cupa. Din punctul nostru de vedere, federația a luat o decizie nepotrivită, ca să nu zic abuzivă, dar știți cum e în astfel de situații. Cei care au pâinea și cuțitul decid cum vor ei.
O să contestați hotărârea FRV?
Nu știu ce să vă spun. E prea complicată întreaga situație din țară pentru a mă gândi la așa ceva în momentul ăsta.
Referitor la contractele jucătoarelor de volei. Ce decizie ați luat?
Au încetat din 1 aprilie 2020. Hotărârea Federației Române de Volei a fost publicată pe site-ul oficial undeva spre sfârșitul lunii martie, iar de la 1 aprilie înțelegerile cu ele au fost închise.
Să vorbim despre echipa de baschet. Ce se întâmplă acum cu jucătoarele?
Jucătoarele sunt la casele lor. Activitatea este întreruptă pentru o perioadă nedeterminată. Așteptăm deciziile federației de specialitate. Aici lucrurile au stat altfel. Conducerea a decis suspendarea temporară a Ligii Naționale de Baschet și a celorlalte competiții organizate sub egida ei, urmând ca în funcție de evoluția lucrurilor să fie anunțată data la care vor fi reluate.
Aceeași întrebare și în cazul baschetbalistelor. Contractele lor în ce stadiu sunt?
Ca urmare a deciziei Federației Române de Baschet de a suspenda întrecerile oficiale aferente sezonului competițional 2019-2020, conducerea clubului nostru a decis suspendarea contractelor jucătoarelor începând cu data de 1.04.2020. În lipsa unei decizii definitive a FRB cu privire la reluarea sau încheierea competițiilor, jucătoarele legitimate la secția de baschet feminin a Clubului Sportiv Municipal Târgoviște vor fi platite cu 75 la sută din salariu, dar nu mai mult de 75 la sută din salariu mediu pe economie, conform legilor în vigoare.
Și în momentul în care campionatul se va relua, dacă se va relua?
În cazul reluării campionatului de baschet, jucătoarelor le vor fi încheiate noi contracte, pe o perioadă determinată, pentru a putea duce la bun-sfârșit sezonul 2019-2020.
Cu secțiile de box, judo, radio-orientare ce se întâmplă?
Acum nu se întâmplă nimic. Activitatea acestor secții este închisă pentru moment, așa cum este normal
Ce mesaj le transmiteți sportivilor, antrenorilor, colegilor dumneavoastră de la CS Municipal Târgoviște?
Să fie sănătoși și să aibă grijă de ei și de cei apropiați lor!
Etichete: baschet, cristian savu, csm targoviste, director csm targoviste, volei
https://i0.wp.com/www.csmtargoviste.ro/wp-content/uploads/2019/11/CSM-Baschet-7-1.jpg?fit=3151%2C2906&ssl=1 2906 3151 Rosoiu Mihai https://www.csmtargoviste.ro/wp-content/uploads/2017/02/logo.png Rosoiu Mihai2020-04-01 20:34:332020-04-01 20:34:33Cristian Savu, director CSM Târgoviște: „Din punctul nostru de vedere, federația de volei a luat o decizie nepotrivită”
Punctul de vedere al Clubului Sportiv Municipal Târgoviște cu privire la suspendarea/încheierea... Anca Stoenescu (CSM Târgoviște): „Sunt țări cu situații mult mai grave...

References: CSM 
 CSM 
 CSM 
 CSM 
 CSM 
 csm 
 csm 
 CSM